Gewese Griekwa-kaptein Glasgow toe | Netwerk24
Gewese Griekwa-kaptein Glasgow toe
12 Februarie 2019 21:00
Kyle Steyn, voormalige kaptein van die Griekwas wat sewesrugby vir Skotland speel, het 'n kontrak met die Glasgow Warriors gesluit.
Kyle Steyn word deur 'n Australiese speler platgetrek in die Kaapstad-sewestoernooi in Desember 2018. Foto: Getty Images
Die 25-jarige Steyn, wat ewe tuis op senter en vleuel is, sal hom in Junie, wanneer sy kontrak met die Skotse sewesspan verstryk, by Dave Rennie, afrigter van die Warriors, en sy nuwe spanmaats aansluit.
Steyn het sy buiging in 2017 vir die Poubloues gemaak en die span in 2018 se Curriebeker-reeks aangevoer. Hy het ook die eerste van sy ses toernooie vir die Skotte se sewesspan in 2018 gespeel.
Steyn sê in 'n verklaring van die Warriors hy is verheug oor dié nuwe toekomsgeleentheid.
"Glasgow is 'n reusagtige klub, wat goeie rugby speel, so ek kan nie méér gelukkig wees nie. Ek het so baie geleer deur sewes te speel, dit help my baie op die aanval en verdediging," sê hy.
Steyn, seun van Rory Steyn, oudlyfwag van wyle oudpres. Nelson Mandela, kwalifiseer deur sy ma, wat in Skotland gebore is, om dié land te verteenwoordig.
Die Warriors spog met nog spelers met Suid-Afrikaanse wortels soos die vleuel D.T.H. van der Merwe en die voorryman Petrus du Plessis op sy boeke. – Sportredaksie